钦定古今图书集成/明伦汇编/官常典/第277卷 > 《馆职谢启》秦观
## 钦定古今图书集成/明伦汇编/官常典/第277卷 > 《馆职谢启》秦观

法同博士，阅五载而迁官；例比编书，通三年而改秩。
宠灵既逮，愧惧实深。伏念观族系单微，器能浅陋。少
时好赋，仅成童子之雕虫；中岁穷经，未究古人之糟
粕。始荣名于进士，俄充职于直言。滥居方物之前，叨
被传车之召。文章末技，固非道义之尊；箕斗虚名，祇
取谤伤之速。亟从引避，几至颠跻。褒未就于衮华，恶
已成于疮痏。三期之内，王尊乍佞而乍贤；七年之中，
鲁田一与而一夺。但以偏亲垂老，生计屡空，聊复䩄
颜以居，未能投劾而去。日期沙汰，分绝进升，岂期积
日以累劳，辄亦逢年而遇合。束缊归妇，虽蒙假借之
私；惩羹吹虀，尚虑谴诃之及。窃观《前史》，具见鄙悰。西
蜀中郎，孔明呼为学士；东海钓客，建封任以校书。虽
为将相之品题，实匪朝廷之选用。夫何寡陋，遽有遭
逢。此盖伏遇某官，道欲济时，仁能锡类。始怜贫女，稍
分秦璧之光；终念巨波，为激越江之水。矧兹奇蹇，亦
与甄收。敢不以“古人行己之方，为国士报君之义。”千
金弊帚，聊依翰墨以自娱。一割铅刀，或冀事功之可
立。